2022年冬季奧林匹克運動會

2022年冬季奧林匹克運動會，係第24屆冬季奧林匹克運動會，2022年2月4號到2月20號喺中華人民共和國北京搞。

2015年7月31號，喺馬來西亞首都吉隆坡舉行嘅第128屆國際奧委會全體會議入面，北京以44票比40票擊敗阿拉木圖，攞到呢屆冬季奧運會嘅主辦權，做咗奧運史頭一個成功申辦夏季奧運會、冬季奧運會嘅雙奧之城。

呢次冬奧，除咗因為武肺疫情帶來唔穩定之外，西方世界列國亦因為中國侵犯香港泛民主派同新疆維吾爾族人嘅人權，出現咗一啲要求轉換場地或者杯葛嘅聲音。

呢屆冬奧總共有91個國家同地區代表團參加，之但係，北韓因為單方面缺席2020年夏季奧林匹克運動會，違反《奧林匹克憲章》，而喺2021年9月8號畀國際奧委會暫停會籍，因此北韓被禁止參加呢屆冬奧，2022年1月7號，北韓因疫情關係宣佈缺席北京冬奧。

至於五眼聯盟成員國方面，2021年12月6號，美國白宮宣佈唔會派官員出席2022年北京冬季奧運會，理由係中國鎮壓穆斯林少數民族群體同犯下其他侵犯人權嘅行為。紐西蘭同澳洲隨後同樣宣布唔派外交官出席北京冬奧。12月8號，英國同加拿大以中國人權狀況惡化為由，宣佈唔派官員參加北京冬奧。不過，佢哋同樣會派運動員代表團出席。

比賽項目
呢屆冬奧會舉行七個大項、十五個分項、109個比賽小項。比起上屆平昌冬奧會，呢屆冬奧新加入女子單人長雪橇、快速溜冰混合接力、混合團體跳臺滑雪、自由式滑雪男子同埋女子大跳臺、自由式滑雪混合團體空中技巧、單板滑雪混合團體障礙追逐。

高山滑雪
冬季兩項
長雪橇
越野滑雪
冰壺
花式溜冰
自由式滑雪
冰球
短雪橇
北歐兩項
短道速度溜冰
俯式冰橇
跳臺滑雪
單板滑雪
速度溜冰

賽事焦點
挪威代表團打破四年前平昌冬季奧運會嘅單屆攞到最多金牌紀錄，一共攞到16面金牌，進一步鞏固冬季運動強國嘅地位。
中國代表團唔止打破咗12年前溫哥華冬季奧運會嘅單屆攞到最多金牌紀錄，亦都成功打破埋2006年都靈冬季奧運會、2010年溫哥華冬季奧運會嘅單屆攞到最多獎牌紀錄，攞到9金、4銀、2銅，總共攞到15面獎牌，喺金牌榜名列第三。

同2022年冬季奧林匹克運動會有關嘅問題
外交抵制2022年冬季奧運會
冰墩墩同雪容融